作者:劉禹錫
標題:洛中送韓七中丞之吳興口號五首
內容:昔年意氣結群英，幾度朝回一字行。海北江南零落盡，兩人相見洛陽城。自從雲散各東西，每日歡娛卻慘淒。離別苦多相見少，一生心事在書題。今朝無意訴離杯，何況清弦急管催。本欲醉中輕遠別，不知翻引酒悲來。駱駝橋上蘋風急，鸚鵡杯中箬下春。水碧山青知好處，開顏一笑向何人。溪中士女出笆籬，溪上鴛鴦避畫旗。何處人間似仙境，春山攜妓採茶時。